Ministarstvo saobraćaja KS

**Da li Ministarstvo ima evidenciju o broju parking mjesta na području KS?**

- Ministarstvo saobraćaja Kantona Sarajevo upravlja sa 2100 parking mjesta u Kantonu Sarajevo, na kojima naplatu vrši KJKP RAD, a koje se nalaze na području općina Centar, Stari Grad i Novo Sarajevo. Ostale površine namijenjene za parkiranje nisu u nadležnosti Ministarstva saobraćaja nego u nadležnosti općina. Plan je da se uz prethodno iskazan interes općina koje bi omogućile površine za uspostavu parkinga, ovaj broj i proširi.

**Da li postoji evidencija o broju postojećih parking mjesta koja se nalaze u okviru naselja u okolini stambenih zgrada u KS?**
Ne postoji novija evidencija o broju parking mjesta koja se nalaze u okviru naselja u okolini stambenih zgrada u  Kantonu Sarajevo, jer Ministarstvo saobraćaja ne upravlja svim javnim površinama koje su namijenjene za parkiranje. Upravo iz razloga što nemamo toliko godina realnu evidenciju, u ovoj godini Ministarstvo planira i općinama će predložiti uspostavljanje evidencije o broju parking mjesta.

**Zbog sve većeg broja automobila, šta će Ministarstvo uraditi u saradnji sa lokalnim zajednicama na pokretanju projekata izgradnje novih parking mjesta i podzemnih garaža u KS?**

- Da bismo izgradili nova parking mjesta i podzemne garaže, općine trebaju iskazati interes i predložiti poboljšanja, jer su površine u njihovom vlasništvu.

**Ranije su iz Općine Novi Grad ukazivali da nije bilo zainteresovanosti vašeg ministarstva za realizaciju projekta garaže na Dobrinji, na Trgu Grada Prato, pa nas interesuje u kojoj je fazi realizacija ovog projekta?**

- Nismo upoznati sa ovim projektom, ali Općina Novi Grad nam može iskazati svoj interes kako bismo razmatrali realizaciju tog projekta. Ministarstvo uvijek podržava projekte poboljšanja u saobraćaju.

**Koje projekte planirate podržati i implementirati tokom 2022. godine s ciljem rješavanja saobraćaja u mirovanju?**

- Podržat ćemo sve kvalitetne i opravdane projekte od općina koji će riješiti rasterećenje gužvi i omogućavanje većeg broja parking mjesta, a Ministarstvo će svakako nastaviti sa ulaganjem u parkirališta koja su u našoj nadležnosti, kao i proširiti kapacitete u saradnji sa općinama.